(آزمانک,, مات ءِ اعتبار،، حبیبہ پیر جان )
بزّگی، واری، بے سُبارگی، ھمشامی داں مُدّتاں اِشانی ھمراہ اتنت، بزّگیں نور محمد ءُ ماھکان مزنیں مشکلے ءَ گوں شپاں روچ کنگ ءَ اتنت- کسانیں بچکّیں چُکّ اِشاں اسکول ءَ داتگ اتنت- نور محمد ءَ برے دھکان کاری، برے مزدوری، برے یک کارے کت، ماھکان ءَ لوگ ءَ گُد دوچی کت، اَنچو اشانی شپ ءُ روچ گوْزان اتنت-
 چُکّ ریّش ءُ بَروتاں کپت اَنت، بلے بزّگ اتنت بے روزگار اتنت- ھمے تہہ ءُ توکاں اناگہ نور محمد بزگ بیمار بوت- داں چرے دنیا ءَ سفر ئِے کت، نوں ماھکان ءُ چکّانی عزانی گیشتر بوت- اناگہ یکروچے اشانی دُور سیادے اتک ءُ ماتی ماھکان ءَ گشت ئِے کہ یک چکّے ءِ پاسپورٹ ءَ جوڑ کن من درملک ءَ بران ئِے-
 اندگہ روچ ءَ ماتی ماھکان ءَ وتی دوشتریں چکّ شاہ میر کہ عقلمند ءُ بودناکیں چکّے ات- گشت ئِے وتی پاسپورٹ ءَ جوڑ کن، مئے سیاد فقیر محمد ترا درملک ءَ بارت گوں- مات ءَ بیچارگ ءَ اینگو آنگو شت کمو پنڈ ءُ مور کت، زرّ جنگ شاہ میر ءَ دات کہ بُرو وتی پاسپورٹ ءَ جوڑ کن، پاسپورٹ جوڑ بوت- اشانی نقل دیم دات اَنت، لھتیں وھد ءَ رند ویزا اتک، بلے نوں پہ کرایہ ءَ زر نیست ات-
 ماتی ماھکان ءَ وتی بزّگی ءُ لاچاری ءِ دور کنگ ءِ ھاترا وتی گوش ءِ دُرّ بھا کت اَنت ءُ شاہ میر ءَ دیم دات- پرے ھاترا کہ مئے دیم تر ءِ روچ آسُودگ بنت-
 شاہ میر ءَ ماہ پہ ماہ زرّ دیم دات- ماھکان ءِ زند آسودگ بوھگ ءَ ات- ماھکان ءَ پہ وت ءَ لوگے اڑکت-شاہ میر یک ءُ دو موکل ءَ اتک ءُ واتر بوت، پدا اتک پہ موکلاں گڑا مات ءَ آروس دات- لھتیں وھد نہ گوْست شاہ میر بدل بوآن بوت- چیاکہ شاہ میر ءِ وسّیگ فاطمہ شُومّ ءُ شیطان دماگیں زالے ات- باریں آئی ءَ چونیں تاویز ءُ جاتُو کت، کہ شاہ میر وتی چہ مات ءَ چٹ بیھال بوت- وتی وسیگ ءِ لوگ ءَ شُت ءُ پہ وتا لوگے بست-
 دومی نیمگ ءَ بیچارگیں مات پریشان، دلترک پدا بیمار بوت کہ آئی ءِ دوستیگیں چکّ شاہ میر ءَ آ یلہ دات ءُ وتی لوگ بانک ئِے زُرت-رند تر ءَ شاہ میر ءَ نہ مات ءِ ھال گپت نہ زرّ ئِے دیم دات- ماھکان بیچارگ نیم گنوک بوت ءُ مُرت-
 لھتیں مُدّت ءَ پد شاہ میر چہ درملک ءَ کشّگ بوت ءُ ملک ءَ دیم دیگ بوت- لھتیں زرّ ئِے گون ات کہ وسّیگ ءُ آئی ءَ وارت اَنت- میزاں میزان ءَ زرّ ھلاس بوت انت آئی ءَ دگے کار نزانت، دیمترا وسّیگ ءَ چہ لوگ کشّ اِت کہ تو کار نہ کنئے چکّاں لاپ نہ دیئے-
 شاہ میر مات ءِ حقّاں گپتگ ات، شاہ میر ءَ مات ءِ اعتبار پرْوشتگ ات، دل ءِ سوک ءَ شاہ میر ءِ سر پہ ھیروئن ءِ بدیں نشہ ءَ کپت، مرچی باندا آ بازاراں 
کاٹون ءُ کاگد چنت ءُ وتی نشہ ءَ پورا کنت ۔۔۔۔۔
٭٭٭٭٭٭٭٭٭٭٭
گوں طارق پیشوکانی ءِ منتواری ءَ